Latvialainen ohjaaja Dāvis Sīmanis on ilmoittanut luopuvansa Aalto-yliopiston elokuvaohjauksen professorin virastaan, johon hänet valittiin Auli Mantilan, Taru Mäkelän ja Saara Saarelan ohitse.

Sīmanisin mukaan ratkaisu on yhdistelmä ”tunnesyitä ja käytännön seikkoja”, ja sen taustalla on kotimaisten naisohjaajien puolesta tuohtunut keskustelu Sīmanisin pätevyydestä.

”En ole helposti haavoittuva hermoilija tai koko ajan mieltään muuttava tyyppi”, Sīmanis tähdentää Suomen Kuvalehdelle.

”Julkisessa keskustelussa levitetyt huhut levisivät kuitenkin Latviaan ja alkoivat haitata asemaani elokuvantekijänä.”

Rönsyilevässä somemyrskyssä vastustajat ovat muun muassa väittäneet, että elokuvasta taiteen tohtoriksi väitelleellä Sīmanisilla olisi vain maisterin paperit. Elokuvantekijän ei tarvitse olla tohtori, mutta oppiarvoaan vääristelevän akateemisen pyrkyrin maineesta ei ole alalla hyötyä.

Sīmanisin luopumista edeltänyt verkkokeskustelu alkoi elokuvaohjaaja Saara Cantellin johdolla 14. toukokuuta, jolloin Aalto-yliopisto ei ollut ehtinyt julkistaa valinnan tuloksia.

”Jos ohjauksen proffaksi valitaan tyyppi, josta minä en ole koskaan kuullutkaan, valinta on väärä. Piste”, Cantell julisti Facebook-ryhmässä Women in Film and Television ja alkoi yllyttää joukkoja vastarintaan.

Professorin valinnassa oli kyse niin ”isosta asiasta” ja ”räikeästä tasa-arvorikkeestä”, että Onneli ja Anneli -ohjaaja toivoi ”äänekästä kyseenalaistamista ihan joka rintamalta”.

Keskustelu jakoi mielipiteitä myös Women in Film and Television -ryhmässä. Olipa kyseessä tasa-arvorike tai ei, Sīmanis ei ollut tehnyt rikettä hakiessaan virkaan.

”Jos on tapahtunut tasa-arvo-rikkomus, se hoidettakoon muissa välineissä eikä ole kohtuullista loata toisen mainetta alalla ennen kuin on ehtinyt opettaa yhtään minuuttia”, Sīmanisin elokuviin ja opetukseen tutustunut Aalto-yliopiston naisopiskelija kommentoi ryhmässä 15. toukokuuta.

”Olen feministi, mutta en halua olla mukana tällaisessa toiminnassa, jossa käytetään feminismiä keppihevosena.”

Aalto-yliopiston Elokuva- ja lavastustaiteen professorikollegio kokoontui 19. toukokuuta käsittelemään kiisteltyä valintaa. Julkilausumassaan professorit ilmoittivat, että heillä ”ei ole mitään huomautettavaa prosessista, jolla Sīmanis valittiin”.

Uusi kollega toivotettin kollegion toimesta tervetulleeksi 1. syyskuuta 2016 alkavaan tehtäväänsä. Myös laitoksen opiskelijat lähettivät tervetulotoivotuksen 23. toukokuuta Sīmanisille, jonka opetusnäytettä he olivat pitäneet innostavana.

Tässä vaiheessa tasa-arvokohun lannistama Sīmanis oli jo päättänyt luopua virasta. Jatkossa hän aikoo vierailla Suomessa yksittäisten elokuvakurssien opettajana, jollaisia hän on aiemminkin vetänyt Aalto-yliopistolla.

Elokuva- ja lavastustaiteen laitokselta ei kommentoida, pystytäänkö professorin virkaa täyttämään ilman uutta hakua. Virkaa hoitaa executive in residence -sijaisena Taru Mäkelä.

”Asiassa on neuvottelut käynnissä, etsimme ratkaisun, eli tässä vaiheessa ei voi muuta sanoa”, elokuva- ja tv-tuotannon professori Aleksi Bardy ilmoittaa.